《再和 其三》
元代·吴景奎

万里青冥一鹗秋，山川应待子长游。莫惊素发催垂领，早见朱衣暗点头。

锦带吴钩心独壮，牙签玉轴志先酬。师门藉藉高风在，立雪英才旧姓游。

作者简介：（1292—1355）婺州兰溪人，字文可。七岁力学如成人，年十三为乡正。刘贞为浙东宪府掾，辟为从事，后荐署兴化路儒学录，以母老辞不就。博学，尤善为诗，词句清丽，有唐人风。有《药房樵唱》。